O **isopropil β-D-1-tiogalactopiranósido** (**IPTG**) é un reactivo usado en bioloxía molecular. Este composto é un imitador molecular da alolactosa, un metabolito da lactosa que desencadea a transcrición do operón *lac* e é, por tanto, usado para inducir a expresión de proteínas nas que o xene está baixo o control do operador lac.

O IPTG, a diferenza da alolactosa, non é hidrolizable pola β-galactosidase. Por tanto, a súa concentración permanece constante durante un experimento. Para a indución, unha solución estéril filtrada 1 M de IPTG é tipicamente engadida a unha dilución 1:1000 nun cultivo bacteriano en crecemento exponencial, para dar unha concentración final de 1 mM. Porén, poden usarse tamén outras concentracións de IPTG.

Mecanismo de acción
-------------------

Igual que a alolactosa, o IPTG únese ao represor lac e libera o represor tetramérico do operador lac de maneira alostérica, o que permite a transcrición dos xenes do operón *lac*, como o xene que codifica a beta-galactosidase, un encima hidrolase que cataliza a hidrólise de β-galactósidos dando monosacáridos. Pero, a diferenza da alolactosa, o átomo de xofre (S) crea un enlace químico que non é hidrolizable pola célula, impedindo que a célula metabolice ou degrade o indutor.

A captación de IPTG por *E. coli* pode ser independente da acción da lactosa permease, xa que están tamén implicadas outras vías de transporte. A baixa concentración, o IPTG entra na células por medio da lactosa permease, pero a altas concentracións (tipicamentre usadas para a indución de proteínas), o IPTG pode entrar nas células independentemente da lactosa permease.

Uso en laboratorio
------------------

O IPTG é un indutor efectivo da expresión de proteínas no intervalo de concentracións de 100 μM a 3,0 mM. A concentración usada depende da forza de indución requirida, así como o xenotipo de células ou plásmidos usados. Se está presente *lacIq*, un mutante que sobreproduce o represor lac, entón pode ser necesaria unha maior concentración de IPTG.

En cribados azul/branco, utilízase o IPTG xunto con X-gal. O cribado azul/branco permite identificar as colonias que foron transformadas co plásmido recombinante das que non.

Notas
-----

1. ↑  Hansen LH, Knudsen S, Sørensen SJ (June 1998). "The effect of the lacY gene on the induction of IPTG inducible promoters, studied in *Escherichia coli* and *Pseudomonas fluorescens*". *Curr. Microbiol.* **36** (6): 341–7. PMID 9608745. doi:10.1007/s002849900320. Arquivado dende o orixinal o 18 de outubro de 2000. Consultado o 20 de decembro de 2018.
2. ↑  Marbach A, Bettenbrock K (2012). "lac operon induction in Escherichia coli: Systematic comparison of IPTG and TMG induction and influence of the transacetylase LacA". *Journal of Biotechnology* **157** (1): 82–8. PMID 22079752. doi:10.1016/j.jbiotec.2011.10.009.
3. ↑  *BL21(DE3) Competent Cells, BL21 (DE3)pLysS Competent Cells, and BL21 Competent Cells Instruction Manual* (Revision #066004e ed.). La Jolla, CA: Stratagene. 2006. p. 7.
4. ↑  Sigma-Aldrich Introduction to Blue-White Screening – Background and Protocols for Colony Selection

Véxase tamén
------------

### Ligazóns externas

* IPTG unido a proteínas no PDB

|  |  |
| --- | --- |
| Control de autoridades | 
* Wd: Q419229
* MAG: 2777766958

 |

|  |  |
| --- | --- |
| Identificadores | 
* CAS: 367-93-1
* ChEBI: 61448
* ChemSpider: 571154
* DrugBank: 01862
* DTXSID: DTXSID6041052
* ECHA: 100.006.094
* MeSH: D007544
* PubChem: 656894
* UNII: X73VV2246B

 |